
NUOMONĖ
Užimtumo ir socialinių reikalų komitetas ragina atsakingą Biudžeto kontrolės komitetą į savo pasiūlymą dėl rezoliucijos įtraukti toliau pateikiamą tekstą:
<RepeatBlock-Dec>
–	atsižvelgdamas į Audito Rūmų 2023 finansinių metų metinę biudžeto vykdymo ataskaitą su institucijų atsakymais[footnoteRef:1] ir į Audito Rūmų specialiąsias ataskaitas, [1:  	OL C, C/.../..., ..., ELI: ... / Dar nepaskelbta Oficialiajame leidinyje.] 

1.	džiaugiasi, kad Audito Rūmai pareiškė, jog 2023 m. Sąjungos konsoliduotosiose ataskaitose Sąjungos finansinė būklė tą dieną visais reikšmingais aspektais pateikta teisingai;
2.	primena, kad svarbu stebėti, kaip naudojamos ES lėšos, siekiant užtikrinti ES finansinių interesų apsaugą; ragina Komisiją visapusiškai pasinaudoti turimomis priemonėmis siekiant pašalinti akivaizdų šiurkštaus ES vertybių nepaisymo ir teisinės valstybės principo pažeidimo pavojų;
3.	primena, kad pagal 2a išlaidų pakategorę „Ekonominė, socialinė ir teritorinė sanglauda“ daugiausia dėmesio skiriama ES valstybių narių ir regionų vystymosi skirtumų mažinimui; pabrėžia ES sanglaudos politikos svarbą remiant Europos socialinių teisių ramsčio ir jo veiksmų plano bei susijusių pagrindinių tikslų įgyvendinimą, svariai prisidedant prie ES užimtumo, socialinės, švietimo ir įgūdžių politikos priemonių, įskaitant struktūrines reformas šiose srityse;
4.	ypač akcentuoja „Europos socialinio fondo +“ (ESF+) svarbą, nes juo naudojantis siekiama užtikrinti didelį užimtumą, teisingą socialinę apsaugą, kvalifikuotą ir atsparią darbo jėgą ir įtraukią bei darnią visuomenę – tai yra esminiai dalykai norint panaikinti skurdą; pareiškia, kad jam reikia nuolat teikti finansinę ir politinę ES, nacionalinių ir regioninių institucijų paramą ateinančiais metais įgyvendinant jo tikslus bei uždavinius; pabrėžia, kad įgyvendinant ESF+ finansuojamą veiklą svarbu glaudžiai įtraukti regioninius subjektus, visų pirma vietoje veikiančias pilietinės visuomenės organizacijas ir socialinius partnerius;
5.	palankiai vertina tai, kad 2023 m. gegužės 9 d. paskelbta, jog prasideda Europos įgūdžių metai, siekiant suteikti postūmį didinti Sąjungos įmonių, visų pirma mažųjų ir vidutinių įmonių (MVĮ), konkurencingumą ir remti kokybiškų darbo vietų kūrimą, kad būtų visapusiškai išnaudotas žaliosios ir skaitmeninės pertvarkos potencialas socialiai sąžiningu, įtraukiu ir teisingu būdu;
6.	yra susirūpinęs, kad bendra dar neįvykdytų įsipareigojimų suma 2023 m. pabaigoje pasiekė rekordiškai aukštą lygį – 543 mlrd. EUR, daugiausia dėl didesnių pasidalijamojo valdymo lėšų įsipareigojimų, taip pat dėl priemonės „NextGenerationEU“ (NGEU), tačiau pažymi, kad numatoma, jog 2024–2026 m. laikotarpiu bendra dar neįvykdytų įsipareigojimų suma sumažės;
7.	susirūpinęs pažymi, kad, Audito Rūmų vertinimu, klaidų lygis DFP 2 išlaidų kategorijoje „Sanglauda, atsparumas ir vertybės“ 2023 m. pasiekė 9,3 proc., palyginti su 6,4 proc. 2022 m.; pabrėžia, kad jis gerokai viršija jau ir taip aukštus ankstesnių metų lygius, todėl Audito Rūmai pateikė neigiamą nuomonę dėl biudžeto išlaidų teisėtumo ir tvarkingumo; pripažįsta, kad didžioji dalis išlaidų šioje srityje laikoma didelės rizikos išlaidomis, nes jos daugiausia grindžiamos kompensavimu ir joms dažnai taikomos sudėtingos taisyklės;
8.	ragina imtis skubių veiksmų siekiant ateityje sumažinti klaidų lygį, ypač 2021–2027 m. finansavimo laikotarpiu, ir atkreipia dėmesį į Audito Rūmų pastabą, kad lėšų išmokėjimo būdo sudėtingumas turi įtakos klaidų rizikai; vis dėlto pažymi, kad Audito Rūmai pripažįsta keletą veiksnių, dėl kurių daromas papildomas spaudimas valstybių narių administracijoms ir didėja rizika, susijusi su jų gebėjimu užtikrinti, kad išlaidos būtų tvarkingos ir atitiktų patikimo finansų valdymo principus; primena, kad šie veiksniai apima suteiktus naudoti didelius papildomus REACT-EU išteklius ir 2014–2020 m. sanglaudos tinkamumo finansuoti laikotarpio pabaigos datą (2023 m. gruodžio 31 d.), ji pastaruosius kelerius metus sutampa su Ekonomikos gaivinimo ir atsparumo didinimo priemonės (EGADP) tinkamumo finansuoti laikotarpiu;
9.	reiškia susirūpinimą dėl to, kad Komisija numato, jog panaikintų įsipareigojimų, skirtų sanglaudos politikos fondams, įskaitant „Europos socialinį fondą +“, suma 2024–2027 m. laikotarpiu sieks 2,2 mlrd. EUR, t. y. ji bus penkis kartus didesnė nei prognozuota 2022 m., daugiausia dėl nuolatinio žemo lėšų panaudojimo lygio; pabrėžia, kad Komisija turėtų nustatyti būdus, kaip padėti valstybėms narėms geriau įsisavinti ES lėšas, sykiu laikantis patikimo finansų valdymo principo;
10.	pažymi, kad didelė infliacija (6,4 proc.) ir toliau darė poveikį Sąjungos biudžetui; įspėja, kad, remiantis Komisijos infliacijos prognoze, iki 2025 m. pabaigos Sąjungos biudžetas galėtų prarasti apie 13 proc. savo perkamosios galios;
11.	pripažįsta Komisijos pažangą, daromą vaikų lopšelių darbuotojų internalizavimo srityje; ragina toliau dėti pastangas siekiant užtikrinti geras darbo sąlygas ir sutarčių stabilumą;
12.	ragina Komisiją kuo greičiau įgyvendinti visas dar neįgyvendintas Audito Rūmų rekomendacijas.</RepeatBlock-Dec>

